เบิกจ่ายงบลงทุนได้แค่66% คลังกุมขมับต่ำเป้าบาน
มนัส แจ่มเวหา อธิบดีกรมบัญชีกลาง ยอมรับว่า การเบิกจ่ายงบลงทุนของงบประมาณปี 2559 วงเงินรวม 5 แสนล้านบาท ทำได้ต่ำกว่าเป้าหมายที่ตั้งไว้ว่าจะต้องเบิกจ่ายให้ได้ 87% หรือ 4.35 แสนล้านบาท โดยยอดการเบิกจ่ายล่าสุด เมื่อวันที่ 19 ส.ค. 2559 สามารถเบิกจ่ายได้เพียง 66% และขณะนี้เหลือเวลาอีก 25 วันทำการ ก่อนจะสิ้นปีงบประมาณ 2559 จึงคาดว่าจะเบิกจ่ายได้ต่ำกว่าเป้า
30 ส.ค. 2559

มนัส แจ่มเวหา อธิบดีกรมบัญชีกลาง ยอมรับว่า การเบิกจ่ายงบลงทุนของงบประมาณปี 2559 วงเงินรวม 5 แสนล้านบาท ทำได้ต่ำกว่าเป้าหมายที่ตั้งไว้ว่าจะต้องเบิกจ่ายให้ได้ 87% หรือ 4.35 แสนล้านบาท โดยยอดการเบิกจ่ายล่าสุด เมื่อวันที่ 19 ส.ค. 2559 สามารถเบิกจ่ายได้เพียง 66% และขณะนี้เหลือเวลาอีก 25 วันทำการ ก่อนจะสิ้นปีงบประมาณ 2559 จึงคาดว่าจะเบิกจ่ายได้ต่ำกว่าเป้า
ทั้งนี้ งบประมาณปี 2559 รัฐบาลได้ตั้งเป้าการเบิกจ่ายงบในภาพรวมไว้ให้ได้ 96% ของงบประมาณรายจ่ายรวม 2.72 ล้านล้านบาท แบ่งเป็นเป้าหมายการเบิกจ่ายงบประจำ 98% และงบลงทุน 87%
อย่างไรก็ตาม มนัส กล่าวว่า หากรวมการเบิกจ่ายงบลงทุนกระตุ้นเศรษฐกิจ ประกอบด้วยเงินลงทุนตำบลละ 5 ล้านบาท เงินลงทุนหมู่บ้านละ 2 แสนบาท และการลงทุนโครงการขนาดเล็ก วงเงิน 1.49 แสนล้านบาท สามารถเบิกจ่ายไปได้แล้ว 1.28 แสนล้านบาท หรือ 85% ส่งผลให้ภาพรวมการเบิกงบลงทุนของประเทศทั้งหมดในปีงบประมาณ 2559 สูงกว่า 80% ใกล้เคียงกับเป้าหมายการเบิกงบลงทุนที่ตั้งไว้
อย่างไรก็ตาม กรมบัญชีกลางได้จัดประชุมชี้แจงมาตรการเร่งรัดการดำเนินงานและการเบิกจ่ายเงินงบประมาณ เพื่อกระตุ้นการเร่งรัดการจัดซื้อจัดจ้าง การเบิกจ่ายเงินของหน่วยงานภาครัฐ การปฏิบัติงานในระบบ GFMIS ในช่วงสิ้นปีงบประมาณ พ.ศ. 2559 รวมทั้งโครงการเพิ่มประสิทธิภาพการรับจ่ายเงินภาครัฐทางอิเล็กทรอนิกส์ เพื่อให้หน่วยงานตระหนักและเร่งรัดการดำเนินงานต่างๆ ให้เป็นไปตามนโยบายและบรรลุเป้าหมายของรัฐบาลต่อไป
โดยกรมบัญชีกลางได้กำชับกับหน่วยราชการต่างๆ ให้เร่งเบิกจ่ายงบเหลื่อมปีงบประมาณ 2559 ซึ่งเป็นงบดำเนินการ 2.7 หมื่นล้านบาท งบลงทุน 2.6 หมื่นล้านบาท ให้ดำเนินการเบิกจ่ายภายในวันที่ 31 ธ.ค. 2559 จากเดิมที่ให้เบิกจ่ายได้ถึงสิ้นเดือน มี.ค. ของปีงบประมาณถัดไป เพราะรัฐบาลต้องการให้มีเงินเข้าสู่ระบบเศรษฐกิจในช่วงไตรมาสสุดท้ายของปีนี้
สำหรับการเร่งเบิกจ่ายงบประมาณปี 2560 ที่จะเริ่มใช้ตั้งแต่วันที่ 1 ต.ค. 2559 ทางกรมบัญชีกลางได้ทำหนังสือถึงหน่วยราชการและรัฐวิสาหกิจ ให้ดำเนินการจัดซื้อจัดจ้างโครงการขนาดเล็กไม่เกิน 2 ล้านบาท ให้เสร็จภายในเดือน ก.ย.นี้ เมื่อเริ่มเดือน ต.ค. 2559 จะได้ทำการเบิกจ่ายได้ทันทีและเบิกจ่ายให้ทันตามที่รัฐบาลกำหนดไว้ภายในวันที่ 31 ธ.ค. เพื่อเร่งเม็ดเงินเข้าสู่ระบบเศรษฐกิจในช่วงปลายปีให้มากที่สุด
ขณะที่โครงการลงทุนที่เกิน 2 ล้านบาท แต่ไม่เกิน 1,000 ล้านบาท ให้ทำสัญญาก่อหนี้ให้ได้ภายในไตรมาสแรกของปีงบประมาณ 2560 และโครงการที่เกิน 1,000 ล้านบาท ให้ทำสัญญาก่อหนี้ภายในไตรมาส 2 ของปีงบประมาณ 2560 หากดำเนินการไม่ทันรัฐบาลก็พิจารณาตัดงบดังกล่าว เพื่อไปใช้ในโครงการอื่นที่มีความพร้อมมากกว่าเหมือนกับดำเนินการในช่วง 2 ปีงบประมาณที่ผ่านมา
นอกจากนี้ เพื่อให้การดำเนินการเกิดผลเป็นรูปธรรม และทำให้รัฐบาลมีข้อมูลในการติดตามความคืบหน้าและประเมินผลการปฏิบัติงานได้อย่างชัดเจน กรมบัญชีกลางจะรวบรวมผลการดำเนินงานการจัดซื้อจัดจ้างจากข้อมูลในระบบการจัดซื้อจัดจ้างภาครัฐด้วยระบบอิเล็กทรอนิกส์ (e-GP)ตั้งแต่ขั้นตอนจัดทำร่างทีโออาร์ ผู้มีอำนาจเห็นชอบรายงาน ขอซื้อขอจ้าง ประกาศเชิญชวน และผู้มีอำนาจอนุมัติสั่งซื้อสั่งจ้าง รวมทั้งผลการเบิกจ่ายงบประมาณของทุกหน่วยงาน รายงานให้คณะรัฐมนตรี (ครม.) ทราบเป็นรายเดือน โดยจะเริ่มรายงานตั้งแต่เดือน ก.ย. 2559 เป็นต้นไป ซึ่งคาดว่าข้อมูลดังกล่าวจะช่วยให้รัฐบาลสามารถกำหนดมาตรการเพิ่มเติมได้สอดคล้องกับการพัฒนาประเทศอันจะส่งผลให้การขยายตัวของเศรษฐกิจโดยรวมของประเทศดียิ่งขึ้น